Transcript vum Pressebriefing nom Regierungsrot (29.11.2021)

## Intervenants

* Xavier Bettel, Premierminister, Staatsminister
* Paulette Lenert, Gesondheetsministesch
* Journalisten

## Sprooch

* Lëtzebuergesch

## Transkript

[Xavier Bettel]

Dir Damen an dir Hären, mir haten de Moie Regierungsrot a mir sinn eis all bewosst, datt mir gläich 2 Joer mam Corona-Virus liewen mussen alleguerten.

D'Aktualitéit an de leschten Deeg huet eis nach eng Kéier virun Ae gefouert, wéi onberechenbar dëse Virus ass.

Déi nei Omikron-Variant, vun där een nach d'lescht Woch nach näischt héieren hat, suergt fir vill Onsécherheet an och fir ganz vill Opreegung.

An dat net nëmmen hei, net nëmmen an Europa, mee och weltwäit.

Dir wësst datt mir als Land direkt och d'Recommandatiounen ugeholl hu vun der EU-Kommissioun, an déi Precautiounsmesure decidéiert hunn fir d'Verbreedung vun dëser neier Variant iwwert d'Grenzen anzeschränken esou vill et och méiglech ass.

Et ass am Moment ze wéineg iwwert den Omikron gewosst fir den Impakt op di sanitär Situatioun net nëmmen zu Lëtzebuerg, mee och weltwäit kënnen anzeschätzen.

Mir solle vu Spekulatiounen zréckhalen.

Et geet vun deem engem, dee seet datt bal eng gutt Saach ass an net esou geféierlech ass.

Wärend aner Leit soen: et ass eng Katastroph.

Dofir frot eis net haut e Jugement ze maachen, wat den Impakt vum Omikron ass, net nëmmen hei am Land, mee och Europa- oder weltwäit.

Dofir ass et fir eis wichteg, datt een déi Zäit ofwaart, datt Spezialisten och hir Aarbecht maache kënnen.

Onofhängeg vun dëser Variant, hu mir all Grond virsiichteg ze sinn.

Iwwert de Weekend hu mir nees ze vill Doudeger ze vermellen.

D'Infektiounszuele klammen am europäeschen Ausland.

Mir gesinn eng Rëtsch vu Nopeschlänner mat enger ganz staarker Hausse, mee mir dierfen net mengen, datt dat hei net och de Fall ass, datt d'Zuelen och klammen.

Mir haten déi lescht Woch ronn 80 Infektioune méi den Dag, wéi déi Woch virdrun.

Mir gesinn déi Situatioun och an de Kläranlagen, wou och eng liicht Hausse ass.

An datt de Virus och staark am Ofwaasser present ass.

Och wann een dee lien de causalité, deen een virun e puer Méint konnt maachen haut villäicht verfälscht wier, well tatsächlech eng Rëtsch vu Leit geimpft sinn, an e bessere Verlaf kënnen hunn.

An dowéinst de lien de Causalité directe tëschent Kläranlagen an Infektiounszuelen, net méi esou etabléiert ass wéi dat am Ufank war.

Mee d'Zuelen vun Infektiounen ginn an d'Luucht, d'Zuel vun der Inzidenz geet och an d'Luucht.

Och wa mir ënnert der EU-Moyenne leien.

Och wa mir, wann ee mat aneren EU-Länner vergläicht, haut eng Situatioun hunn, an där mir net am Peleton de tête sinn, vun deene Länner déi di meeschten Infektiounen hunn.

Mir leien do éischter ënnert der Moyenne.

Mee et muss een och wëssen, datt mir ni all sanitär Mesuren opgehuewen hunn.

Dat huet och een Impakt, dee mir kënne gesinn.

Mir hunn an de Spideeler iwwer 60 Patienten, a mir solle net vergiessen, datt mir der virun engem Mount der 37 haten.

Mir gesinn an der Analys och eng gewësse Stabilitéit bei de soins intensifs.

Mir schwanken tëschent 10 a 15 Leit op de Soins intensifs.

Mee mir mussen eis bewoost sinn, datt dat zu all Moment kann änneren.

Mir wëssen, datt hei mat deenen Zuelen déi mir hunn, 3 méi oder 3 manner, e groussen Impakt och huet am Verglach zu anere Länner.

De Wee fir Schlëmmeres ze verhënneren huet sech nach ëmmer net geännert, mir soen dat säit Wochen a säit Méint.

Mir mussen dofir weider suergen, datt méi Leit geimpft ginn, well d'Impfung wierkt.

Mir gesinn z.B. am Moment, datt mir déi héchsten Inzidenz am Alter ënner 12 Joer hunn.

Dat sinn déi di net geimpft sinn.

Mir gesinn awer de Contraire z.B. bei deenen iwwer 75 Joer.

Do hu mir esouguer déi niddregsten Inzidenz, souguer en Inzidenz déi erof geet.

An dat ass och déi Kategorie vu Leit, wéi mir jo och wëssen, déi scho geboostet gi sinn.

Am Resumé: do wou Leit zesumme kommen, ass de Risiko manner grouss wann d'Leit geimpft sinn.

Déi Leit déi geimpft sinn, hunn e manner grousse Risiko sech unzestiechen.

An déi Leit déi geimpft sinn, hunn och e manner grousse Risiko am Spidol ze landen.

Eisen Impftaux geet nach ëmmer net duer, fir eng Iwwerlaaschtung vun de Spideeler kënnen à moyen Terme och auszeschléissen.

Och wéi ech virdru gesot hunn, d'Situatioun an de Spideeler eng ass, déi nach ze packen ass, kënne mir dat à moyen an a long Terme sëcher net garantéieren.

A mir héieren, datt awer d'Situatioun och riskéiert ze kommen, datt verschidde aner Leit hir Operatiounen, hir Soinsen, déi si awer brauchen net kënne garantéiert kréien.

Dat ass wierklech dat Lescht wat mir eis wënschen, datt verschidde Leit déi och Operatiounen brauchen, dat net kënne kréien.

Och wann d'Situatioun wéi gesot ënner Kontroll ass, wësst Dir datt mir och nei Mesure geholl hunn.

Wat mir wëlle verhënneren ass ee Lockdown.

Ech soen Iech et ganz éierlech, mir wëllen e Lockdown verhënneren.

Fir eis war dee Prinzip dee mir di läscht Méint schonn haten, an deen haut nach ëmmer dee Richtegen ass: ass esou vill Sécherheet wéi néideg, an esou vill Fräiheet wéi méiglech.

Dofir annoncéiere mir haut och net, datt Schoulen zouginn, mir annoncéieren haut net datt Restauranten zouginn mir annoncéieren och net datt Restauranten um 5 oder 7 Auer zoumaachen, wéi dat a verschidde Länner de Fall ass zoumaachen.

Mir annoncéiere net datt eng Rëtsch vu sektoriellen Aktivitéiten hir Diere mussen zoumaachen.

Mir annoncéieren och net datt Ausgangsspäre kommen, oder soss Limitatiounen, datt Saache mussen ofgeblose ginn annoncéiere mir haut net.

Ech wëll preziséieren datt mir dat haut net annoncéieren, ech kann et net ausschléissen, datt mir iergendwann nees nei Restriktioune brauchen, mee am Moment wëlle mir alles maache fir datt mir net  zu neie Restriktioune kommen.

Well eppes hu mir och geléiert déi lescht Méint an dat ass: bei dëser Pandemie kann ee beim beschte Wëllen näischt ausschléissen.

Et ginn esou vill Inconnuen an et ass d'Pandemie déi, wa mir net oppassen, decidéiert wéi et weidergeet.

An dat musse mir packen, datt mir matdecidéiere kënne wéi et weidergeet an net d'Pandemie eis Saachen imposéiert.

Déi Mesuren déi ech elo wäert annoncéieren hunn en duebele But: deen éischten ass fir den Impftaux weider an d'Luucht ze kréien, an och den Infektiounsrisiko ze limitéieren, a besonnesch och fir vulnerabel a net geimpfte Leit och ze schützen.

Well mir gesinn dat virun allem net geimpfte Persounen sech mam Virus infizéieren a riskéieren e schwéiere Krankheetsverlaf ze hunn.

Dofir hu mir decidéiert de Covid-Regime däitlech ze verschäerfen.

Mir ënnerscheeden an Zukunft tëschent der Fräizäit an der Aarbecht.

Dofir wäerte mir z.B. op den 2G-System iwwergoe fir alles wat am Loisir ass.

Dorënner falen d'Restauranten, d'Caféen, Kinoen, d'Kultur, Sport an all aner Aktivitéiten déi net zum Beruff gehéieren.

Den 2G gëllt esou wuel fir Aktivitéiten déi banne stattfannen, wéi och déi di bausse stattfannen.

Chrëschtmäert an Terrasse sinn also elo net op fir Ongeimpfter.

Dat hate mir jo bis elo, datt een awer sech konnt op enger Terrasse installéieren.

Dat geet elo net méi an déi kënne just nach op si fir geimpften oder geheelte Leit.

Och net professionell Sportler iwwer 19 mussen an Zukunft geimpft oder geheelt si fir hirem Sport am Veräin kënnen nozegoen.

Egal op bannen oder baussen.

Wéi gesot déi Mesure vum 2G zielen do wou d'Loisirs stattfannen.

Mir maachen dës Mesuren och fir net geimpfte Leit ze schützen, well de Risiko, datt déi Leit sech och an de nächste Wochen ustiechen ass eng Realitéit.

De Risiko datt si e schwéiere Verlaf hunn ass och eng Realitéit.

An de Risiko datt d'Klinicken iwwerlaascht kënne ginn ass och eng Realitéit.

Den 2G-System soll esou séier wéi méiglech och gëllen.

Mir wäerten net bis den 18.Dezember waarden.

Dir wësst jo datt den alen Text bis den 18.Dezember leeft.

Mir wäerten dëse Projet de Loi nach dës Woch an der Regierung adoptéieren, fir en op den Instanzewee ze bréngen.

Fir eis wier et d'Hoffnung datt dee schonn d'nächst Woch vun der Chamber, wann de Vott vum Staatsrot nach kéint kommen,

datt dee schonn d'nächst Woch kéint a Kraaft trieden.

Dat heescht mir waarden net bis den 18.

Mir sinn Demandeur fir deen esou fréi wéi méiglech ze kréien.

An dësem Projet de Loi wäert och een neien obligatoreschen 3G-System op der Aarbechtsplaz kommen.

Dës Mesure sollen awer eréischt ab....Enn Januar, Mëtt Januar kommen.

Do kommen nach déi genau Detailer am Text.

Firwat?

Well mir de Leit och Zäit wëlle ginn, fir kënne geimpft ze ginn.

Dat heescht datt wann een elo Ugangs Dezember geimpft gëtt, datt en och d'Méiglechkeet huet, déi 5 Wochen zesummen ze hunn fir kënnen och geimpft ze ginn.

Dëst ass fir hinne kënnen d'Méiglechkeet ze gi fir dat kënnen ze maachen.

Mee wéi gesot, den Detail wäert dann am Text sinn, deen dës Woch nach wäert ugeholl ginn.

D'Regierung ass och a Gespréicher mat de Sozialpartner.

Mir haten déi de Moien um 8 Auer gesinn, fir ze kucke wéi mir dat en Pratique och kënnen ëmsetzen.

No enger éischter Reunioun sinn ech optimistesch an ech hoffen datt mir och eng Léisung fannen déi och vun den Employeure kann ënnerstëtzt gëtt an och vun de Vertrieder vun den Employéeën.

Et ass och schonn eng nächst Reunioun muer virgesi fir nees en Echange mat hinnen ze hunn wéi et do sollt weidergoen.

Dir verstitt och datt ech dowéinst net méi an den Detail wäert goen, iwwert wéi de CovidCheck op der Aarbechtsplaz sollt lafen, well och do déi Diskussioune mat de Sozialpartner nach lafen.

Wat och nei ass am Kader vun deem CovidCheck-Regime 2G an 3G ass datt Identitéitskontrolle kënne gemaach ginn, d.h. datt een net méi mat engem QR-Code ka goe vun enger anerer Persoun oder mat engem Phantasie-QR-Code.

Et ass wierklech geduecht datt déi Kontrolle kënne gemaach gi vun där Persoun déi do ass fir d'Kontroll ze maachen, ob dat 3G oder 2G ass, d.h. och am Loisir sou wéi am Beruff huet een dann déi Méiglechkeet dat doten ze maachen.

An dat ouni Presenz vun der Police.

Well am Moment huet ee jo d'Police gebraucht fir kënnen Identitéitskontrollen ze maachen.

Dat kann an Zukunft déi Persoun maachen déi d'Kontroll mécht.

Wann dee refuséiert eng Pièce d'identité ze weisen, kritt se einfach den Acces refuséiert.

Dat heescht si kann net era goen, wa et rout uweist oder wann di Persoun refuséiert en Pièce d'identité ze weisen.

Mir wëllen dës Mesure bis Enn Februar an deen neien Test soll och bis Enn Februar gëllen.

Dir wësst jo och dass mir Dauer vun den Tester erofgesat hunn.

En Antigentest ass just nach 24 Stonne gutt am Plaz vun 48.

An de PCR ass 48 Stonne gutt am Plaz vun 72 Stonne wéi dat de Fall bis elo war.

Mir hunn eis am Fong och alignéiert vis-à-vis vun de Nopeschlänner, déi och déi selwecht Dispositioune geholl hunn.

Soss wier Äre QR-Code vum Test och am Ausland net valabel.

Da wier Dir hei gréng, mee soubal Dir iwwert d'Grenz gitt ass en net méi valabel.

Dës Mesure vun de 24 an 48 Stonnen, déi kéinte schonn dës Woch a Kraaft trieden, well do ass jo och en amendéierten Text, an dee kéint scho vun der Chamber dës Woch gestëmmt ginn, d.h. datt dës Mesure elo scho rechtskräfteg kéint ginn, virum Vott vun deem Text deen ech Iech elo just virdru beschriwwen hunn.

Och an de Schoule gëtt méi getest.

Ech mengen d'Kommunikatioun vum Educatiounsministère ass och gemaach ginn.

Mir wäerten och déi besonnesch vulnerabel Leit an den Altersheemer a Spideeler zousätzlech wëlle schützen, an deem mir am neien Text virgesinn, datt d'Visiteuren nieft dem CovidCheck och e Schnelltest an der Entrée musse maachen an e Mask mussen undoen.

An der Cafeteria zielt dann och déi 2G-Reegel.

Selbstverständlech gëtt och an de Spideeler, ausser bei den Urgencë wou all Minutt wichteg ass, bei all deenen anere Leit en Antigentest gemaach, wou dann d'Resultat gebraucht gëtt fir kënnen eran ze goen.

Mir recommandéieren awer schonn haut, an den Alters- a Fleegeheemer an an de Spideeler, datt net gewaart gëtt, bis d'Mesuren déi an deem heiten Text virgesi si gestëmmt ginn, mee mir recommandéieren dat och schonn direkt ze maachen.

Mir hunn och aner Recommandatioune geholl als Regierung: den Télétravail.

Wa méiglech soll wann et machbar ass och vun doheem aus geschafft ginn.

Dat ass fir d'Kontakter och op der Aarbechtsplaz ze limitéieren.

Mir hunn och z.B. als Regierung decidéiert d'Limite vun den Deeg, op deenen an der Fonction Publique kann Télétravail gemaach ginn, vun 3 op 4 Deeg erop ze setzen.

A mir sinn och a Gespréicher mat den Nopeschlänner fir Accorde fir d'Frontaliere kënnen ze kréien.

Allgemeng recommandéiere mir jidderengem, egal op geimpft oder net geimpft, well ech kennen elo schonn déi Diskussiounen: testen ass besser wéi geimpft, net geimpft,....

Mir kënne just recommandéieren: wann ee weess datt ee bei Leit geet, wann ee weess datt ee vulnerabel Leit geet, wann ee weess, datt ee bei d'Famill geet, virun allem virun de Chrëschtdeeg, e Mask ass ëmmer e gudde Schutz an e Schnelltest ass och méi Sécherheet wéi weder dat eent nach dat anert.

Et geet drëms fir sech ze schützen, mee et geet och drëms fir seng Matmënschen ze schützen.

D'Gesondheetsministesch wäert och méi am Detail agoen iwwert déi Impfwoch déi mir wëllen organiséieren, wou mir och der Meenung sinn, datt de Schnelltest komplementar zu deem Ganzen ass, wann der wësst datt dir mat Leit zesumme kommt, wann der wësst datt Dir d'Gestes barrières net kënnt respektéieren, awer eng Garantie ass fir Iech an och fir aner.

Mir hunn och de Boost wou mir gesinn, datt dee gutt funktionéiert.

Dir wësst datt do jo een Delai vu 6 Méint tëschent der 2.Impfung an dem Boost gebraucht gëtt.

Mir gesinn datt bei de Leit iwwer 75 Joer déi geboost gi sinn, och d'Inzidenz esou guer erofgeet, d.h. datt de Boost och wierklech gutt funktionéiert.

Mir hunn och haut decidéiert fir déi Leit déi mat AstraZeneca geimpft gi sinn, wou ee jo matgedeelt kritt huet dat och no der 2.Impfung, awer d'Wierkung vum Impfstoff méi séier erofgaangen ass wéi bei aneren Impfstoffer, datt mir do géifen op 4 Méint erofgoe fir da säi Boost gemaach ze kréien.

Et sinn eng 45.000 Leit déi AstraZeneca kritt hunn, d.h. déi elo e Booster kënne kréien.

Ech géif wierklech de Leit recommandéieren, well wann si elo Schlaang stoe ginn ouni Rendezvous gëtt dat komplizéiert.

Et kann een och Rendezvous huelen, selbstverständlech wann een elo ab Méinden dat dote wëll maachen, kann een dat.

Mee ech ginn Iech keng Garantie datt elo Dausende vu Leit zesumme wëllen de Booster-Shot maache goen.

Dofir géif ech just de Leit recommandéieren, fir déi di Zäit hunn, déi kënne spontan goen, mee deenen anere géif ech recommandéieren e Rendezvous ze huelen.

Dat mécht d'Liewen och manner komplizéiert.

Loosst Iech impfen, loosst Iech boosteren.

Mir maachen et esou einfach wéi méiglech.

Dir wësst jo mir hunn 3 Impfzenteren:

Victor Hugo, Esch Belval an och zu Ettelbréck.

An der Groussgaass gëtt et d'Méiglechkeet sech impfen ze loossen.

Mir hu mobil Equippen an de Gemengen, an de Galeries Commercialen, et si ronn 300 Dokteren déi och impfe kënnen.

Mir hunn d'Apdikten, wou den Text och schonn an der Chamber läit, datt een an Zukunft och kann do geimpft ginn.

Mir probéieren et wierklech esou einfach ze maache wéi et nëmme geet, esou datt Dir net musst wäit fueren, datt Dir kënnt an eng Apdikt oder an en Impfzenter goen, oder an d'Groussgaass oder bei déi mobil Equippen.

Déi Impfzentre bleiwen och weiderhi 6 Deeg an der Woch op.

A fir déi Leit déi och eng éischt Impfung wëllen, déi kënne sech och mat hirer Matricule um Site impfen.lu Rendezvous huelen.

D'Leit kënnen och spontan kommen, mee d'Waardezäite riskéieren an den nächsten Deeg, elo mat der Noriicht vun AstraZeneca, mam Booster, dee mir jo opgemaacht hunn, datt een do een Delai d'attente huet.

An de leschte Woche ware mir och an den 12 Gemengen an deenen den Taux de vaccination ënnert der Moyenne loung, mir ginn och dës Woch an d'Belle Etoile, an de Cora, Auchan op d'Cloche d'Or, Auchan Kierchbierg, Cactus Beetebuerg a City Concorde.

Mee d'Madamm Ministesch huet nach méi Detailer iwwert déi Impfwoch.

Nieft den Impfzentren si mir di ganz Woch och op folgende Plaze present, dat si Galerien, dat si Gemengen.

Ech mengen datt mir wierklech kucke fir alles ze evitéiere fir datt d'Distanz net eng Ursaach ka si fir sech net impfen ze loossen.

Dann huet de Regierungsrot och, op Propositioun vum Lex Delles, decidéiert d'Aide coûts non couverts an d'Aide de Relance bis 2 Méint, also bis den Dezember 2021 inclus ze verlängeren.

Pour rappel d'Aide coûts non couverts an d'Aide relance sinn 2 net remboursabel Direkthëllefen, déi sech un d'Entreprisen aus dem Tourismus, dem Horeca, der Kultur an dem Secteur vum Evènementiel riichten.

D'Konditiounen an d'Héicht vun den Indemnitéite bleiwen onverännert am Verglach zum leschte Gesetz.

Mir maachen dat wëll et ons bewosst ass, datt vill kleng a mëttel Entreprisen et nach ëmmer schwéier hu mat deem sanitäre Kontext op hiren alen Niveau zeréck ze kommen.

Resumé: 2G, 3G gëtt eng Realitéit zu Lëtzebuerg.

D'Kontrolle vun de QR-Coden, d'Identitéit vun de Kontrollen gëtt och gemaach.

Et kann net sinn datt ee mat falsche QR-Code geet oder mat "ausgeléinte" QR-Code geet.

Dir hutt jo och matkritt, datt d'Police Kontrolle mécht.

D'Police wäert och déi nächst Woch Kontrolle weider maachen,

an déi Wochen drop och Kontrolle maachen.

Et ass eng Strofdot eng falsch Identitéit ze benotzen, wëll ech och nach widderhuelen.

An an deem neien Text bei der Identitéit ass dat och eng Responsabilitéit vum Exploitant an och eng Responsabilitéit vun deem deen e falsche Code giff benotzen.

Dofir wëll ech just do virdrun och warnen.

Voilà ech soen Iech Merci a géiff der Gesondheetsministesch d'Wuert weiderginn.

[Paulette Lenert]

Jo gudde Mëtteg. Den Impakt vun der Pandemie ass staark a ganz Europa, sprengt d'Erwaardungen a leider net am positiven.

Mir gesinn datt d'Situatioun wierklech eskaléiert.

Virun allem ass et awer ganz kloer datt den Impakt vun der Pandemie däitlech méi gravéierend ass fir Leit déi net geimpft sinn wéi fir Leit déi geimpft sinn.

Dat ass entretemps eng Evidenz.

Dat gëllt esouwuel um individuelle Plang,

d.h. deen Eenzelen deen net geimpft ass, huet vill méi een héije Risiko fir selwer eng schwéier Krankheet ze kréien, mee den Impakt ass och enorm d'un point de vue Santé publique.

An dat ass do wou mir an der Flicht sinn dofir ze suergen datt déi garantéiert ass.

Et kann een net just op den individuelle Plang erofdeklinéieren.

Wann ze vill Leit net geimpft sinn, da wäert dat e ganz staarken Impakt op eise Gesondheetssystem hunn.

De Risiko fir schwéier krank ze ginn ass einfach vill méi héich an där Bevëlkerung déi net geimpft ass, wéi an der geimpfter Bevëlkerung.

Dofir däerf et net täusche wa mir haut gesinn, datt och geimpfte Leit an de Spideeler sinn, oder vläicht grad esou vill wéi där net geimpfter, ass et extreem wichteg ëmmer erëm virun Aen zu hunn datt dat an der Proportioun awer eppes ganz anescht ass.

Wann Dir e Baseng hutt mat 100 Fësch drann an et sinn der 2 déi um Réck leien, dann ass dat eng aner Situatioun wéi wann Dir e Baseng hutt mat 20 Fësch an et leien der 2 um Réck.

Dat ass wierklech en Ënnerscheed.

De Risiko ass net nëmme bëssi méi héich, en ass dramatesch méi héich.

Dofir gesi mir et als eis Flicht differenzéiert ze handelen.

D'Optioun déi een hat dat war entweder jiddereen an de Kontakter erofzesetzen, d'ganz Bevëlkerung an och d'Majoritéit vun de Leit déi e weesentlech méi niddrege Risiko hunn, oder awer differenzéiert virzegoen.

Dat ass de Choix deen elo geholl ginn ass an der grousser Linn.

An deen ass entretemps wierklech dokumentéiert mat den Zuelen déi mir virleien hunn.

Dat ass net méi ze niéieren.

Et ass och eng Tatsaach dat impfen eleng net duergeet.

Delta-Variant huet iwwerrascht, si huet och do d'Erwaardungen iwwertraff.

Den Impfschutz eleng geet net duer, dat kréie mir vun allen Experte gesot, et brauch zousätzlech Mesuren, et brauch zousätzleche Schutz.

Mir kréien et net just domadder eleng hin.

Dofir den Appell, mat grad nach enger neier Variant déi erëm am Umarsch ass, opzepassen, seng Kontakter dach awer do ze reduzéiere wou et nëmme geet.

Mir wëssen net genau wat eis bevirsteet.

Et weess ee just datt d'Situatioun eng schwiereg ass an datt mir oft nees iwwerrascht ginn.

Do wou manner Risiko ass geet also drëm elo méi Normalitéit oprecht ze erhalen, an do wou e grousse Risiko ass geet et drëms d'Leit viru sech selwer ze schützen an och eise System ze schützen.

Well dee wäert et net packe wann dat esou weider geet wéi op där Linn wéi et am Moment am Gaangen ass, da sti mir genau wéi aner Länner virun der Situatioun wou de normale Bierger, wann en eng aner Krankheet huet wéi grad Covid net méi sécher ass kënnen esou behandelt ze ginn, wéi mir eis dat erwaarden an eiser Gesellschaft.

Nieft de Mesuren déi agesat gi sinn, dréit zu engem Plus u Schutz och déi Reduzéierung vun der Validitéit vun den Tester bäi.

Wat mir déi Validitéit méi erofsetzen, wat mir méi eng héich Sécherheet hunn iwwer d'Tester.

Fir de PCR 48 Stonnen am Plaz 72 a fir de Schnelltest 24 am Plaz 48 Stonnen.

Mir hunn ons engersäits ugepasst, mee do schwätzt och e Plus u Sécherheet dofir.

An de neie Standard soll den 2G ginn. Dat ass de neie Standard vum CovidCheck.

D'Ausname si virdrun erwäänt ginn an ech ginn dovunner aus, datt et duerno Froen dozou ginn.

Just nach eng Kéier fir d'Rassemblementer: och do bleift d'Approche wéi mir se elo hunn vum Prinzip hir déi selwecht d.h. bis zu 10 Leit si keng Restriktiounen an da gëtt et gestaffelt, da kann een eng Optioun huelen: fir normal Distanzmesure wéi mir se och elo kannt hunn: tëschent 10 a 50 Leit wier dat op 2 Meter Distanz halen an d'Mask droen.

Tëschent 50 an 200 Leit wier et déi 3er Reegel, d.h. do kann een en Event maachen an deem een op 2 Meter Distanz mat Mask setzt.

An iwwer 200 do gëtt et keng Optioun méi, d.h. Rassemblementer vun iwwer 200 bis zu 2000 Leit do ass obligatoresch den 2G dee wäert spillen, d.h. geimpft oder genesen.

Iwwer 2000 eraus wäert et och weiderhi méiglech si punktuell Evenementer ze maachen, mee do gëllt och de Prinzip datt e Concept sanitaire vun eiser Direktioun muss validéiert ginn, deen nach am Detail ausgeschafft gëtt.

Dat ass net ausgeschloss mee et ass awer individuell ze kucken.

Do mussen d'Experten dofir suergen datt déi néideg Schutzmoossname geholl ginn.

Déi grouss Neierung ass datt eeben ab 200 Leit keng Optioun méi ass, do ass et just nach ënner 2G wou mir et proposéieren ze maachen.

Dat wäert déi nei Reegel sinn.

Nieft deene ganze Mesuren déi annoncéiert si geet et trotzdeem drëm d'Impfung weider ze bréngen.

Si ass a bleift dee beschte Schutz, dat gesi mir an eisen Zuelen.

Och d'Boostere sinn extreem wichteg, mir gesinn den Impakt vum Boosteren.

Dat war och net esou dramatesch virauszegesinn, wéi et komm ass, mee haut weess een dat.

Mir hu schonn éischt Retoure, wa mir eis Ziffere kucke wou mir gesinn datt och dat wierkt.

Dofir och nach eng Kéier den Appell: Loosst dat maache wann Dir Är Invitatioun kritt,

et ass wierklech net vu Muttwëll.

Et ass fir Iech an et ass fir eis alleguerten.

An deem Sënn ass d'Impfwoch schonn annoncéiert.

Déi leeft d'nächst Woch un: vum 6. bis den 12. Dezember soll d'Land am Zeeche vum Impfe stoen.

Eis mobil Ekippe wäerte queesch duerch d'Land ënnerwee sinn.

Do wou vill Leit sinn an dat iwwerall am Norden, Süden, am Westen an am Osten.

Eventer: Diddeleng, Déifferdeng, Ettelbréck, Esch, Iechternach a Wooltz...

Et gëtt e ganze Programm dozou, dee geschwënn och konsultabel ass, wann e net schonn online ass.

Wou Dir dat am Detail kënnt kucken.

Op der Stater Gare wäerten eis Ekippe präsent sinn, permanent: dat vu Moies 7 bis Mëttes 1 Auer.

Dann natierlech och an deene grousse Shoppingzenteren.

Lo am Wanter wësse mir datt do vill Leit wäerte präsent sinn.

Dat wäert op der Cloche d'Or sinn, zu Féitz, zu Réiden, Kierchbierg, op der Nordstrooss, an der Concorde, am Pommerlach an an der Belle Etoile.

Dës Aktiounen an de Shoppingzenter wäerten net just an Impfwoch sinn,

mee wäerten iwwert de ganze Wanter bäibehale ginn.

Dann och um Verkaafsopene Sonndeg den 12.Dezember wäerten an deenen 3 groussen Shoppingzenter Méiglechkeete si wou ee sech kann op der Plaz impfen.

Ech mengen an der Stad bleift och vun e Méindes bis Samschdes, vun 11 bis 6 Auer an der Groussgaass de Pop-up-Store disponibel.

Donieft natiirlech eis 3 Impfzentren déi op sinn, d'Dokteren, dat war schonn erwäänt ginn, an an Zukunft wann dat Gesetz bis gestëmmt ass, eeben och d'Méiglechkeet an den Apdikten.

Wann dat bis esou wäit ass, wäerte mir dat och genau kommunikéieren.

Mir wëssen datt elo scho vill Leit mengen et wier en place, mee dat ass nach net de Fall.

Mir brauchen dofir déi gesetzlech Basis, déi mir elo hoffentlech kuerzfristeg wäerte kréien.

An da wäerte mir e Communiqué maache wann dat bis richteg uleeft, och mat der Informatioun wéi eng Apdikten do au fur et à mesure wäerten dobäi sinn.

Vun eis aus den Opruff: profitéiert dovunner, et ass dat Bescht wat Dir fir Iech selwer a fir all kënnt maachen.

Et wäerten och wärend dëser Woch net nëmmen Impfméiglechkeeten ugebuede ginn, mee weider sensibiliséiert an opgekläert ginn.

An deem Sënn ass och eng grouss Konferenz geplangt am Cercle Cité.

Dat wäert Samschdes den 11.Dezember sinn, wou jiddereen seng Froen un d'Experte ka stellen, et ass eng table ronde déi do dobäi ass, et wäerten och Infostänn ginn.

Sou datt och hei nees eng Offer bäikënnt, nieft de Präsenzen déi mir an de soziale Medien hunn, wou mir eis reegelméisseg all Woch de Froen stellen.

Och dann hei e gréissert Event an der Stad wou ech jiddereen invitéieren

deen nach Froen huet, dohinner ze kommen.

Nieft dem Impfe bleift d'Testen natierlech och weiderhi wichteg.

An éischter Linn wann ee Symptomer huet.

Et ass extreem wichteg datt mir déi Leit déi sech eventuell infizéiert hu schnell identifizéiert kréien, datt se sech teste loossen, datt mir se kënnen isoléieren.

D'Isoléieren ass net agreabel. Et war et nach ni an et ass et och elo net.

Mee et ass extreem wichteg fir esou schnell wéi méiglech déi Kette vun der Ustiechung ze ënnerbriechen.

Dofir vergiesst dat net. Och wann een d'Gefill huet et ass jo just eng kleng Gripp ass...

...Nee. Et ass ëmmer e grousse Risiko datt et am Moment mat deenen héijen Inzidenzen déi mir hunn, datt et Corona ass.

Dofir soll een da bei den Dokter goen an en Test froe fir dat ze klären.

Donieft sinn och d'Schnelltester wichteg. Et ass e Plus u Sécherheet.

Et ersetzt net dat Eent oder dat Anert, mee et ass e Plus deen ee kann abréngen.

Wann een op Besuch geet bei eeler Läit, bei vulnerabel Läit, oder méi oft ënnerwee ass wou vill Läit sinn, ass et ëmmer eng gutt Virsiichtsmossnam fir e Schnelltest ze maachen, datt wann een etwa huet an nach net gemierkt hätt, dann nach en temps utile sech zréckhält an et net weidergëtt.

Mir wëssen datt de Virus extreem ustiechend ass am Moment, et geet wierklech schnell weider, do wou keng Maske gedroe ginn a keng Distanz observéiert ass.

Wann Dir Iech erënnert hate mir an eiser Teststrategie virgesinn eng Reserve vu Schnelltester ze maachen, wann nees eng Situatioun kéim wéi mir se elo hunn, wou et nees extreem unzitt. Och dat wäerte mir lancéieren.

Och wärend der Impfwoch wäert all Stot e Bong kréien, fir nach eng Kéier gratis Tester kënne sichen ze goen.

An da wäerte mir en Opruff maachen nom Motto "Lëtzebuerg test sech", wou mir frou wiere wa jidderee géif matmaachen a sech déi selwecht Woch eng Kéier schnelltesten.

Dat gëtt eis op ee Coup eng ganz gutt Vue wat leeft.

Et muss een sech dat virstelle wéi een Netz mat deem een eng Kéier derduerch fiert.

Mir erhoffen eis doduercher datt mir nach eng Kéier virun de Feierdeeg duerch eng action coup de poing um Schnelltesten, wou jidderee bëssen zum selwechten Zäitpunkt dee Schnelltest mécht, dach nach potentiell Infektiounskette kënne gebrach kréien

Och dat ass geplangt.

Wéi gesot, déi Courriere wäerten am Laf vun der Impfwoch erausgoen, an da wäerte mir och den Appell maache fir déi Woch duerno, idealerweis zu engem selwechten Zäitpunkt eng Kéier esou eng Testaktioun hei am ganze Land ze starten, wou mir jiddereen encouragéieren dee Schratt ze maachen.

Dat wierklech niewent deem wat een hoffentlech souwisou fräiwëlleg mécht, well et ass eppes wou ee sech selwer schützt, awer virun allem déi aner schützt.

Et ass och hei net anescht wéi am Ufank vun der Pandemie, oft ass ee schonn ustiechend ier een et selwer mierkt.

An do ass de Schnelltest natierlech e kleng Hëllefsmëttel, wat villäicht deen een oder anere Misär kann hëllefen ze evitéieren.

Dat ass et vu menger Säit. Wéi gesot de genaue Plang wäert Dir online fannen, wou déi ganz Impfaktiounen iwwert déi nächst Woche lafen.

An dann hoffe mir datt d'Leit ganz zuelreich do wäerte virstelleg ginn.

[Journalist]

Moien. Joseph Gaulier, L'essentiel. Ech hunn hei eng Rei Froen.

D'abord par rapport au 2G qui sera utilisé dans les dans les loisirs.

Une question très concrète.

Comment cela va se passer? Est-ce qu'une nouvelle application sera mise en place ou plusieures options dans l'application actuelle.

Deuxième chose: en attendant les négociations pour le 3G dans les entreprises

Qu'est-ce que vous prévoyez comme sanctions pour des entrprises qui ne joueraient pas le jeu?

Et enfin 3ième question: vous avez parlé d'un booster au bout de 4 mois pour ceux qui ont eu AstraZeneca.

Est-ce que ça vaut aussi pour ceux qui ont eu AstraZeneca puis un autre vaccin après, puisqu'il a été possible de changer entre temps. Merci

[Xavier Bettel]

Ech wäert déi 2 éischt Froe beäntwerten. Fir d'éischt déi vun der App.

Dir wësst jo datt mir eng CovidCheck-App hunn.

Do wäerten an Zukunft 2 Punkte kommen. Eng Kéier Loisirs an eng Kéier Aarbecht.

d.h. fir d'Aarbecht den 3G a fir de Loisirs den 2G.

Mee et ass eng App wou Dir just musst uewe klicken, wat d'Konditioune si vun deem engem a vun deem aneren.

D.h. déi zou sinn dann drop.

Et klickt een op et fir Loisirs oder fir Aarbecht ass.

Fir Aarbecht ass 3G fir dat anert ass 2G.

Dann iwwert d'Sanktiounen: Dir sot fir d'Betriber déi et net respektéieren.

D'Sanktioune komme jo da réischt wann och obligatoire ass, d.h. déi ganz Saache sinn elo nach verfréit fir Iech ze soe wéi dat soll ausgesinn.

Déi Punkte gesi mir mat de Sozialpartner dës Woch.

Den Text, wéi ech gesot hunn soll jo réischt fir den 3G ab dem 15.Januar a Kraaft trieden, fir eeben och déi Zäit ze loossen datt d'Leit bis dann och geimpft ginn.

An dann d'Sanktiounen: wann et bis obligatoire ass, da wäert et och déi Méiglechkeet ginn.

Am Moment waren d'Sanktioune jo éischter am Kader vum droit du travail vis à vis vum Salarié.

Dann sinn eeben och Negociatiounen déi mat de Sozialpartner wäerte si fir wéi mir do e Modus vivendi fannen fir datt jiddereen och domadder liewe kann.

Dat gëtt de But och vun deenen Diskussiounen déi muer nach mat hinne wäerte stattfannen.

An déi 3. Fro?

[Paulette Lenert]

Jo de Booster par Rapport zu Astra, dat gëllt fir déi Leit déi reng Astra geimpft gi sinn, well dat deen Impfstoff ass deen eeben lo statistesch gesi manner laang gutt ass, a wou och scho virdru souwisou méi laangen Delai tëschent der éischter an der zweeter war.

Een dee scho mat engem aneren Impfstoff geboostert ginn ass, huet jo u sech schonn dat kompenséiert, esou wuel zäitlech an och schonn e Mix kritt, sou datt et am Fong fir Är Fro ze beäntwerte reng Astra ass.

[Xavier Bettel]

Also all déi Leit déi eng Kräizimfung kritt hu sinn net concernéiert.

[Journalist]

Dat heescht also AstraZeneca plus BioNTech als 2. Impfung do gëtt et no 6 Méint eng

....ah ok.

Déi 2-Punkte-Léisung fir Frontalieren, déi komme jo och op Lëtzebuerg hei iessen oder schaffen, funktionéiert dat och mat Zertifikaen déi z.B. a Frankräich gemaach goufen?

[Xavier Bettel]

Um Zertifikat gëtt jo gelies ob ee vaccinéiert, genesen oder getest ass, an da wäert de getest ewechfalen.

D.h dee gëllt fir jiddereen an de QR-Code ass jo en europäesche Modell.

[Journalist] Wéi laang ass eng Booster-Impfung lo gülteg?

A Portugal do hu se z.B. elo och Tester fir d'Areesen agefouert, zousätzlech zu engem Zertifikat.

Wéi gesäit et domadder aus? Wéi eng Positioun huet do Lëtzebuerg.

[Paulette Lenert]

Mir hu wat d'Teste fir d'Areesen ass nach keng nei Bestëmmungen, do ass bis elo status quo.

Durée do muss ech nach em e bëssi Gedold bieden.

Dir wësst do ass en neie Moment ass.

Et ass net grad déi selwecht Leier déi Dir héiert.

Well eng Propositioun vun der Kommissioun elo um Dësch läit fir déi Durée op 9 Méint ze adaptéieren.

Dat war u sech net eis Positioun.

Mir sinn éischter op der Positioun gewiescht 12 Méint oder e bëssi méi laang.

Mee dat ass e ganz neie Moment. Dat ass elo mol eng Propose do, an et gëllt elo mol ze kucke wéi déi eenzel Länner sech positionnéieren.

Mir wäerten och hei beméit sinn ze kucken, datt mir an der Groussregioun eng änlech Reegelung ze fannen.

Ech kann dat awer wierklech net garantéieren.

Mee et wäert nach e bëssi dauere bis sech jiddereen dozou positionnéiert huet

Wéi gesot, et ass scho gutt, datt iwwerhaapt mol eppes um Dësch ass.

Mir hate gefaart datt dat eventuell net de Fall wier.

Lo gëllt et ze gesinn, wéi déi Eenzel sech wäerte positionéieren.

[Xavier Bettel]

Dat wat ee muss wëssen, Mme Schimmer, ass datt et national Kompetenze sinn, an och deenen hir Validitéit.

Dat wat net gutt wier ass wann een duerno zu 27, 27 verschidden Delaien huet.

Dofir d'Beméiungen och vun eis fir, elo net eng unilateral Decisioun ze huelen, déi mir dann an 3 Wochen nees mussen änneren.

Dofir waarde mir och bis do eppes kënnt wou mir gemeinsam mat anere Memberlänner eis eenege kënnen.

A virun allem ass fir eis wichteg och wat ronderëm geschitt.

Well Dir hutt virdrun d'Situatioun och erkläert: et wier katastrophal wann een op 20 km 4 verschidde Systemer hätt.

[Journalist]

Beim Areesen ass dat jo och eng Fro.

Beim Omikron: D'Tester, sinn déi nach adaptéiert fir déi nei Variant oder net?

Wësst Dir do eventuell scho méi dozou?

Par Rapport zu de Bongen:

d.h. déi kritt een dann automatesch heem huelen ech un.

Dat anert ass mat der Kontroll vun der Identitéit, dat ass normalerweis eng Policegewalt, d.h. dat muss natierlech iwwert d'Chamber gemaach ginn.

Wat riskéiert dann elo e Restaurateur wann deen d'Identitéit net kontrolléiert?

[Xavier Bettel]

Da respektéiert hien d'Gesetz net.

[Journalist]

Muss hie kontrolléieren, well Dir hat virdru gesot e kann?

[Xavier Bettel]

Nee, et ass eng duebel Responsabilitéit d.h. wa Leit virun der Dier sinn, kann hien et maachen, mee wa Leit dobanne si mat engem falsche Code, gëtt hie mat verbaliséiert.

Et ass schonn am Interêt vun der Persoun fir ze kontrolléieren.

[Journalist]

Dat heescht en huet d'Méiglechkeet, mee am Fong muss hien?

Mee wéi ass et mat der Policegewalt, also juristesch gesinn?

D'Identitéit ze kontrolléieren ass jo eng Policegewalt.

[Xavier Bettel]

Hei ass jo eng Derogatioun, et ass eppes wat mir an engem Ausnamezoustand decidéieren.

Hei ass eppes wat mir net géifen akzeptéieren, als eng normal Prozedur datt jiddereen eng Identitéitskontroll ka maachen.

Hei si mir awer an enger Situatioun, wou mir mierken datt verschidde Leit falsch QR-Coden hunn, wou Leit mat geléinte QR-Code ginn.

An dat geet net.

Dat geet net. Wa mir wëlle seriö en 2G an 3G maachen, mussen och déi néideg Kontrolle stattfannen, soss brauch een och kee System ze hunn.

Wann een haut héiert, wéi een u QR-Code kënnt, wou ee QR-Code ka kafen, ouni geimpft ze ginn, muss ech Iech soen, ass een net responsabel wann een dat dote mécht, et ass een och nach eng Gefor fir déi aner a fir sech selwer virun allem.

Mee hei muss wierklech kontrolléiert ginn, well soss riskéiere mir nach méi Abusen ze hunn, wa mir elo méi streng gi mam 2G a mam 3G.

[Paulette Lenert]

D'Verflichtung vum Organisateur besteet doranner déi Persoun einfach net eran ze loossen.

Et ass jo net datt hie verbaliséiert.

Dat ass jo och nach en Ënnerscheed.

Mee den Organisateur huet dofir ze suergen, datt hie kontrolléiert huet datt keen dobannen ass wou et eeben net klappt.

Et ass d'selwecht wéi beim Alkohol erausginn ënnert 18 Joer.

[Journalist]

Zur Kannerimpfung: Wéini mengt Dir datt de Conseil supérieur sech do kéint positionéieren?

[Paulette Lenert]

Ech ginn dovunner aus datt dat net méi laang dauert.

Et ass jo och nach e bëssi Sputt.

[Xavier Bettel]

Mir kréien den 20. Dezember eréischt d'Material fir d'Impfunge fir d'Kanner.

Verschidde Leit hu gemengt et kéint ee jo einfach de BioNTech oder Pfizer huelen

an dee géif een dann e bëssi reduzéieren.

Et muss ee wëssen, datt d'Kompositioun vum Impfstoff och liicht eng aner ass.

Mir sollen do net de Risk huele Chimiesproff wëllen ze spillen a selwer ze formuléiere wat d'Impfung fir d'Kanner sollt sinn.

Mir waarden do op de Produit deen och vu Pfizer validéiert ginn ass, an dee géife mir fir den 20.Dezember geliwwert kréien.

Bis dohinner misst den Avis vum CSMI och do sinn.

Dat heescht bis da stellt sech d'Fro u sech net.

[Journalist]

Mee huet d'EU genuch Impfstoff bestallt?

Well dat gëtt och schonn elo kritiséiert datt mir e bëssi en Retard wieren?

[Xavier Bettel]

Mir hu bis elo iwwert d'EU Impfstoff kritt.

An ech sinn net iwwerzeegt datt mir net esou vill Impfstoff kritt hätten, wa mir net iwwert d'EU d'Impfstoffer bestallt hätten.

Mee et gëtt eng clé de répartition, déi och solidaresch ass.

Ech géif et net verantwortlech fanne wann ech géif soen: a verschidde Länner hat Dir Pech, Dir kritt näischt, well een anere méi kritt.

An ech kann Iech just soen, wann net eng Repartitioun géif gemaach ginn, ech iwwerzeegt sinn, datt aner Länner méi Drock hätte wéi Lëtzebuerg fir u méi Impfstoff ze kommen.

Dofir hunn ech léiwer datt en Impfschlëssel do ass, a mir ginn och richteg behandelt wéi déi aner.

[Journalist]

Ok. Merci.

[Journalist]

Wat hält Iech haut nach dovunner of fir eng Impfflicht anzeféieren, ob elo eng generell oder eng sektoriell?

[Paulette Lenert]

Dat ass ee ganz anere Schratt...wann s de erlaabs..?

Am Moment huet een e Choix. Een dee fir sech decidéiert sech net ze impfen, ka verschidde Saache vläicht net méi maachen.

Wann ech soe jidderee muss geimpft ginn, dat ass an enger ganz anerer Liga, eng ganz aner staatlech Approche dozou.

Mir wënschen eis alleguerten datt mir déi Schnouer net nach iergendwann eng Kéier mussen zéien.

[Journalist]

Mee dat heescht Dir erwaart Iech awer mat deem 2G-System, datt doduercher den Impftaux nach an d'Luucht geet?

[Paulette Lenert]

Jo. also wann en domadder net eropgeet, da weess een och net méi wat maachen.

[Xavier Bettel]

D'Impfflicht ass deontologesch eng.........pardon eng ethesch Fro, wollt ech soen, déi wierklech ganz wäit geet.

Ech weess dat verschidde Länner elo driwwer diskutéieren, aner Länner hu schonn ukënnegt si géifen et lo gär am Februar maachen......mee sou wéi mir et virdrun och scho gesot hunn: ausschléisse kann een ni eppes.

Mee dat wat mir hoffen ass datt mir all Mesure kënnen huele fir datt den Impftaux zu Lëtzebuerg awer esou héich gëtt, fir datt mir net mussen op eng Impfflicht goen.

Dat ass wat mir eis virgeschriwwen hunn, mee ausschléisse kann een ni eppes.

Mir hu bis elo probéiert all Kéiers nei Mesuren zu huele fir datt d'Leit versti firwat et wichteg ass en Impftaux ze hunn.

Hei geet et drëms mat deene Mesure déi mir haut hunn, méi Sécherheet ze hu fir déi geimpften an och fir déi net geimpften, fir datt d'Zesummeliewe wierklech nach kann eng Realitéit sinn, awer mat der gréisster méiglecher Sécherheet.

[Journalist]

A reng sektoriell ass et och net virgesinn?

[Paulette Lenert]

Dat ass nach eng aner Diskussioun déi ee ka féieren, déi sécherlech méi einfach ze justifiéieren ass.

Nach hu mir relativ héich Tauxen an och keng Problemer, mee dat ass nach eng aner Diskussioun wéi eng generaliséiert an der Bevëlkerung.

Bis elo gi mir dovunner aus, datt mat deene Mesure déi mir en place hunn, mat deene Sécherheetsstandarden déi gëllen, e gudde cordon sanitaire hunn....mam testen a esou weider.

Mir ginn och dovunner aus, datt wann een d'Fakte kuckt, an d'Situatioun kuckt wéi se haut ass, datt dach awer vläicht e Mënsch dee fir sech decidéiert  net geimpft ze ginn, entretemps vläicht Verständnis opbréngt, datt hien net kann esou matfunktionéieren an der Normalitéit wéi déi aner Leit.

Dat ass einfach wou mir vläicht nach hoffen op Rou an der Gesellschaft...op Verständnis.

Eng Impfflicht wäert sécher d'Situatioun net berouegen an eisen Aen.

Dat géif nach méi splécken an nach méi Angscht maachen, sou datt mir hoffen, datt mir hei de Bierg packen ouni mussen ob esou Mesuren zeréckzegräifen.

[Journalist]

Lo soll dat neit Gesetz bis Enn Februar gëllen.

Ass dat awer net laang ugesat, wuel wëssent datt awer mat de Feierdeeg, d'Zifferen awer riskéieren ze klammen?

[Xavier Bettel]

Mir hu gesot den Text soll jo bis den 18. Dezember goen.

Dir gesitt mir zéien esou guer nei Mesure vir, d.h. mir waarden net bis den 18.Dezember.

Mir hunn dès le Depart gesot, mir wëlle kënnen als Regierung, mat der Analys vun den Zuelen déi mir hunn, och kënne reagéieren.

Wa mir elo haut e Lockdown géifen decidéieren, mat 10-15 Leit an de soins intenifs......hu mir och Schwieregkeeten de Leit ze erklären.

Ech hunn Iech gesot, mir brauchen ëmmer esou vill Sécherheet, wéi néideg an esou vill Fräiheet wéi méiglech.

Mir mussen dee Balanceakt fäerdegbréngen.

Sécher kéint ee soen elo maache mir alles zou wärend 2-3 Wochen, an da kucke mir, dann hu mir nees en Down....

Wou mir elo mierken datt den Impfstoff déi beschte Méiglechkeet ass fir sech ze schützen an déi aner ze schützen, probéiere mir elo och deen dote Wee ze goen.

Mir kënnen näischt ausschléissen.

Mee du But ass...mir haten eis jo och bei deem leschten Text eng gewëssen Durée gi bis den 18. Dezember,  an ech kann Iech hei garantéieren datt wann d'Situatioun an déi eng, esou wéi an déi aner Richtung géif goen, wann elo op ee Mol alles super wär, mais j'ai des doutes elo am Wanter,.. da kéint een och u verschidden aner Saachen denken.

Mee mir musse reagéieren an deem mir och antizipéieren.

d.h. Dir gesitt mir kënnegen haut Mesuren un obwuel d'Zuelen an de Spideeler net katastrophal sinn.

Mee mir wëssen awer mat der Augmentatioun vun de Fäll, mat deem neie Virus, mat, mat, mat,...datt dee Risiko do ass, an dee Risiko wëlle mir net agoen.

Mir wëllen de Risiko net agoen, datt verschidde Leit, déi Kriibs hunn, déi mussen traitéiert ginn, déi Operatiounen hunn, einfach gesot kréien, et geet elo net well mir keng méi Plaz hunn.

Dat muss ee sech och bewosst sinn, eng Iwwerlaaschtung vun de Spideeler bréngt mat sech, dat Leit déi op besser Perspektive waarden annuléiert ginn.

Dofir si mir bereet Chrëschtdag, Januar, oder wann et esou wäit ass, nei Decisioune musse geholl ginn, déi ze huele wann et muss sinn.

Dat hei wäert och...hoffe mir wann elo vill méi Leit geimpft ginn, an och mat deene Recommandatiounen déi mir hunn, mat deem Schnelltest, mat där Woch...probéieren datt mir net grad tëschent Chrëschtdag an dem 10.Januar hei zu Lëtzebuerg nees e Lockdown hunn.

Dat ass dat wat mir alleguerte kënnen evitéiere wa mir elo eis druginn.

[Journalist]

Vläicht nach kuerz e puer Präzisiounfroen:

Déi Leit, déi den Johnson kruten, behalen déi hire CovidCheck och wa si d'Boosterimpfung net maachen oder musse si se maachen?

[Paulette Lenert]

Am Moment ass se nach net obligatoresch.

[Journalist]

A fir déi mam AstraZeneca? Kënnen déi di elo scho maachen oder musse si waarde bis d'Gesetz gestëmmt ass?

[Paulette Lenert]

Nee dat ass kee Gesetz. Dat ass haut vum Prinzip decidéiert.

[Xavier Bettel]

Ech géif just ofwaarden. Ech hunn Iech gesot et si 45.000 Leit,

a wa muer 45.000 Leit an den Impfzenter ginn, a soen de Bettel an d'Lenert hunn eis dat gëschter gezielt.

Elo hätte mir gären de Booster,

Dofir ass et besser et hëllt een e Rendez-vous.

Mee Decisioun ass haut geholl ginn.

D'Zentre sinn och informéiert ginn.

An dat Bescht ass, datt si sech och elo kënnen organiséieren, d.h. datt och méi Stock sur place muss sinn.

Well dat do riskéiert och nees eng Augmentatioun vun de Leit mat sech ze bréngen, déi hir 3. Dosis wëlle kréien.

[Journalist]

A wat elo d'Evenementer ugeet:

Dir hutt gesot et gi verschidde Formule wéi vill Leit et sinn, mee wann 2G-Reegel gëllt, dann ass och keng Maskeflicht, oder...?

[Paulette Lenert]

Nee, et ass keng Maskeflicht wa mir am 2G sinn, mee mir recommandéieren et awer.

Mir wäerten och eis Recommandatiounen dës Woch och  nach eng Kéier adaptéieren, vun Säite vun der Santé.

Et ass natierlech ëmmer e plus fir sech selwer, par les temps qui courent ass een net virsiichteg genuch.

Et ass e Plus deen ee fir sech selwer ëmmer erëm ka respektéieren.

Jidderee muss och gesi wéi vill Risiko ee sech zoumutt an deenen aneren.

Wann ee vill ënnerwee ass, ass et sécherlech gutt méi oft op d'Mask zréckzegräifen an och op de Schnelltest ier een ënnert d'Leit geet.

Dat si scho wichteg Precautiounen déi jidderee fir sech kann huelen.

[Xavier Bettel]

Ech géif recommandéieren, well elo kommen och déi Chrëschtdagsfeieren, an de Betriber esou wéi och doheem.

Ech géif just recommandéiere wann ech eng Betribsfeier hunn, déi 10 Minutten am Ufank, wann do ee positiv gefëscht gëtt, si gutt investéiert Suen, wéi duerno e ganze Betrib duerno wou d'Leit krank sinn.

An dat selwecht zielt fir doheem fir déi nächsten Deeg a Wochen, léiwer e Schnelltest wa mir alleguerten ukommen, wéi duerno 2 Wochen drop jidderee krank ze hunn.

Déi Méiglechkeet ass do an et ass eng Garantie supplementäre.

[Journalist]

Nach eng lescht Fro déi net mat Corona ze dinn huet: Hutt Dir schonn en Datum wéini de Minister Kersch a Schneider zerécktrieden a wien hire Posten iwwerhëlt?

[Xavier Bettel]

Do hunn ech just matgedeelt kritt, datt muer d'Gremie vun de Sozialisten zesummekommen, an da wäert d'Lëtzebuerger sozialistesch Aarbechterpartei Iech matdeele wéi och do hire Programm ausgesäit fir déi nächst Deeg...oder Wochen

[Journalist]

David Marques fir de Quotidien

Eng éischt Fro zum AstraZeneca. Dat ass jo elo en "off label", wou dann den Dokter d'Reschtresponsablitéit dréit.

Hutt Dir scho Kontakt mat der AAMD gehat datt dann och déi Responsabilitéit gedroe gëtt dee Moment?

[Paulette Lenert]

Dee Moment wou mir dat als Santé recommandéieren, switcht déi Responsabilitéit eriwwer bei de Staat.

Et ass engem Dokter individuell ëmmer méiglech "off label" ze handelen, dann engagéiert hien seng perséinlech Responsabilitéit.

Hei ass dat doten eppes wat mir vu staatlecher Säit recommandéieren an dee Moment sinn déi eenzel Dokteren hirer Responsabilitéit prinzipiell entbonnen.

[Journalist]

Ok an dann zu de CovidCheck-Evenementer:

De Joel Mossong sot am Lëtzebuerger Land d'lescht Woch datt awer scho gréisser foyers d'infection waren.

An Ärer Kommunikatioun gouf net dovunner riets.

Kënnt Dir eis do en Iwwerbléck ginn oder war dat eng falsch Ausso? Merci

[Paulette Lenert]

Nee et ass keng falsch Ausso. Ech menge mir hunn all Woch, déi eng oder aner Infektiounsherden, awer elo näischt am ganz grousse Stil.

Wa mir elo ganz grouss Clusteren hätten, da kommunikéiere mir driwwer, mee dat wat mir gesinn...an de Pressekonferenze vun der Santé ginn ech ëmmer drop an...effektiv gesi mir datt d'Leit sech op de Fester infizéieren.

Mir ginn och dovunner aus datt de CovidCheck net ëmmer esou seriö gemaach gëtt, grad am Privaten.

Dofir och déi nei Mesuren déi proposéiert ginn, fir dem Fuddelen e Rigel firzeschiben, an dofir ze suergen datt d'Identitéit kontrolléiert gëtt.

Mee generell ass et e Phenomeen wat mir gesinn, jo et gëtt sech vill am Privaten, op  Betribsfeieren ugestach.

Et kann een dann dovunner ausgoen, datt do dee CovidCheck-regime net mat deem nämmlechte Seriö gemaach gëtt wéi wann e professionellen Organisateur um Wierk ass.

[Journalist]

Sidney Wiltgen fir d'Tageblatt.

Dir hutt gesot Dir trefft Iech muer nach eng Kéier mat de Sozialpartner fir iwwert den 3G ze diskutéieren.

Dir hutt hei schonn annoncéiert, wa muer keen Accord géif fonnt ginn, géift Dir et awer duerchsetzen a wou sinn d'Haaptsträitpunkten?

[Xavier Bettel]

Jo mir hunn eng politesch Verantwortung, mir hunn och eng Responsabilitéit an der Santé publique an ech hoffen, datt mir muer zu engem Accord kommen.

Dir verstitt, datt ech Iech elo net soen iwwert wat mir diskutéieren a wou nach Punkte sinn déi musse gekläert ginn.

Dat maache mir net op der place publique, dat sinn Diskussiounen déi och muer wäerte stattfannen.

Ech hoffen datt mir zu engem Accord kommen, a wa mir eis net eenege kënnen, dann ass et eis Responsabilitéit et ze maachen, mat oder ouni Zoustëmmung oder Applaus oder liichter Approbatioun vun de Sozialpartner.

[Journalist]

Dir hutt Iech elo nach eng Kéier géint eng Impfflicht ausgeschwat, kéint Dir Iech awer virstellen eng Ausweisflicht anzeféieren, d.h. datt d'Personal aus dem Gesondheetssecteur muss uginn

ob se geimpft sinn oder net?

Dat huet jo e groussen Impakt op d'Prise en charge.

[Xavier Bettel]

Ech hunn nach ee Punkt vergiess, deen iwwert d'Impfen.

Pardon. Mir sinn do am gaangen ze kucken, Dir wësst jo datt d'Base de données-texter jo och virgesinn datt mir net kënne soe mat Lëschte wien geimpft a wien net geimpft ass.

An op deem wichtege Punkt wäerte mir och den Text ännere fir datt an engem Betrib,...wann den Employé averstanen ass, hien seng Durée de validité vu senger Impfung matdelen, dh. datt een net muss 2 Mol den Dag duerch de CovidCheck muss goen.

Dat heescht den Employeur huet d'Méiglechkeet ze wëssen, deen do ass nach gutt bis dann an da muss een net 2 Mol den Dag duech de CovidCheck.

Du musse mir kucke fir den Text ze änneren an eeben och datt dat ka gemaach ginn.

Ech mengen et mécht dem Salarié d'Liewe méi einfach, et mécht dem Employeur d'Liewe méi einfach.

Mee do musse mir och nach un de bases légales schaffe fir dat ze änneren.

Pardon wann ech dee Punkt virdru vergiess hat..en net onwichtege Punkt...mir haten e vergiess.

Dir wollt nach iwwert de Personal medical.......

Pardon....

[Paulette Lenert]

Och do dat ass eng Méiglechkeet déi besteet fir do e Schratt bäizeleeën, mee am Moment ass dat net envisagéiert.

[Journalist]

Dir hutt dovunner geschwat datt d'Infektioune musse gebrach ginn.

Do wéilt ech op de Contact Tracing ze schwätze kommen.

Wéi gesäit et do ma Moment personaltechnesch aus.

Gëtt do opgestockt, muss opgestockt ginn?

[Paulette Lenert]

Do ass scho ganz massiv opgestockt ginn, mir si verstäerkt ginn, ënnert anerem och vun der Arméi.

Et sinn eng ganz Rei Leit aus der Douane déi scho bäigestouss sinn.

Dat ass scho säit deene leschten 2 Wochen um lafen a mir sinn och preparéiert fir iwwert de Wanter duerch Reserven zu hunn déi ganz schnell abrufbar sinn.

Sou datt d'Efforten hei net eréischt ulafen, mee scho largement am gaange sinn.

[Xavier Bettel]

Dofir och dem Här Gramegna an dem Här Bausch Merci déi direkt gekuckt hu wéi mir kéinte Personal hunn, déi do agespronge sinn.

 Dofir e grousse Merci.

[Journalist]

Eng kuerz Réckfro zum contact Tracing:

Stëmmt et dat em di 50% vun de Neiinfektioune vum Contact Tracing mussen identifizéiert gi fir d'Well kënnen anzedämmen?

Dat ass en Informatioun déi eis esou zougedroen ass.

Kënnt Dir dat confirméieren?

[Paulette Lenert]

Ech kann Iech déi Ziffer elo net genau soen.

Ech weess, datt virun 2 Woche wou et esou séier eropgaangen ass e klenge Retard war dee elo  am gaangen ass ofgedroen ze ginn.

Ech kann Iech dat awer elo net mat där Zuel prezis beäntwerten.

[Journalist]

Dann nach eng Personaltechnesch Fro:

Mir hunn elo puer Froen un de Gesondheetsministère gestallt, déi 2 Wochen drop, resp. 1 Mount drop nach net beäntwert goufen.

Wësst Dir u wat dat vläicht ka leien?

[Paulette Lenert]

Dat leit drun datt mir iwwerschwemmt gi mat Ufroen.

Mir hunn heiansdo bis zu 40 Ufroe pro Dag.

Ganz oft déi selwecht Saachen déi an enger klenger Nuance gefrot ginn.

Mir konzentréieren eis och drop fir e gudde Wocherapport hinzekréien.

Dozou hu mir eis engagéiert fir d'Informatiounen ee Mol d'Woch der Ëffentlechkeet opzebereeden an et ass einfach am Moment net ëmmer méiglech all Froen déi kommen ze beäntwerten.

Et ass eng Ausnamesituatioun déi sech iwwer Méint zitt an et huet sech natierlech mat der ganzer Onrou déi elo am Hierscht ass, dat huet sech bei och am Service erëmgespigelt.

D'Leit maachen hiert méiglechst, mee alles befriddegt ze kréien ass net ëmmer dran.

Oft huet dat domadder ze dinn datt ganz prezis Froe komme wou mir missten eis Leit un der Front mobiliséieren, fir déi Informatiounen zesummen ze droen.

Mir hunn e Choix gemaach un Informatiounen déi mir all Woch erausginn.

Et ass schonn eng grouss Erausfuerderung déi beieneen ze kréien an deem Delai.

Ee Mol d'Woch ass schonn e relativ serréierten Delai fir dat propper a korrekt beieneen ze kréien a mir sinn einfach limitéiert an deem wat mir kënnen zousätzlech  liwweren.

Grad an deene leschte Woche wou wierklech Mann a Maus un der Front aktiv war.

[Xavier Bettel]

D'Madamm Schimmer stellt Froen esou laang mir hei stinn!

[Journalist]

Pol Reuter vu Reporter.lu

Dir gitt jo vun engem groussen Undrang aus, wann ech dat elo richteg verstanen hunn, wat d'Impfungen ugeet.

Wéi gesäit et da momentan mam Stock vun de vaccins aus?

[Xavier Bettel]

Mir hunn am Moment genuch Stock. Am Dezember misst et opgoen.

Et ass vläicht méiglech datt mir am Januar alles mussen op Rendezvous-vous huelen well mir net wëllen datt d'Leit sech am Impfzenter presentéieren an do keen Impfstoff kënne kréien.

Mee am Moment wier genuch Impfstoff do.

Mir hu virun 18, 16, 15 Méint eppes geléiert, dat ass wa geliwwert sollt gi kann dat heiansdo och net deen Datum sinn, wou et sollt do sinn.

Mee am Moment hätte mir keng Enkpäss op mannst elo fir dëse Mount.

An am Januar...wa mir ufänken Enkpäss ze hunn, da géife mir op 1 oder 2 Woche just nach mat Rendezvous schaffen, net datt d'Leit sech fir näischt deplacéieren.

Da géife mir dat och en temps voulu kommunizéieren.

Mee am Moment vu Moderna a Pfizer ass genuch do.

[Journalist]

De Virolog Christian Drosten hat den 2G-System kritiséiert, datt do duerch déi Leit déi net geimpft sinn oder genese sinn éischter Homepartië maachen, a se dann aner Leit déi net geimpft sinn invitéieren.

An datt och marginaliséiert Communautéiten domadder net kéinten erreecht ginn, well déi ginn natierlech och manner a Restauranten an huelen och manner u Fräizäitaktivitéiten deel.

Riskéiert Dir domadder net genau an deene Populatiounen, un deenen et jo Momentan hänkt, dat huet jo och eng lëtzebuergesch Etude jo bewisen, datt et e Probleem bei deene marginaliséierte Communautéiten gëtt, datt dat do net wierkt?

[Paulette Lenert]

Et geet jo wäit an de Fräizäitberäich era wou vill Leit ënnerwee sinn.

Ganz kann een da doten ni ausschléissen, dat stëmmt.

Mee ëmgedréint dofir jidderengem e Plus ze imposéieren, do wou et vum Risiko hier net méiglech ass huet ons och geschéngt.

Wësst Dir egal wéi eng Optioun een hei zitt, et ass keng perfekt, et ass eng Ofweiung vun eppes wat een de Leit kann zoumudden, och vun enger Unzuel u Leit, wa mir soe mir hunn effektiv eng grouss Majoritéit u Leit déi eng grouss Sécherheet hunn, wa se ënner sech bleiwen, wa mir dat och respektéieren, mee an all Wénkel komme mir net eran.

Mir si beméit, mir schaffe jo och vill mat de Gemengen an der Impfcampagne fir justement an déi doudeg Wénkelen eranzekommen.

Dat ass do wou mir drop hischaffen.

Zu 100% wäert et eis mat Sécherheet net geléngen.

Ech mengen dat ass net vun dëser Welt, mee eng Léisung déi allem gerecht gëtt hu mir och net fonnt.

Fir eis à ce stade dee bescht méigleche Kompromëss.

Mee alles huet säi klenge Revers.

[Journalist]

D'Hospitalisatiounszuelen sinn nach ëmmer den Haaptindicateur, wann ech dat richteg verstanen hunn.

Ech wollt froen ob elo no bal méi wéi annerhallwe Joer Pandemie Dir vläicht kéint soen, bei wat fir engen Zuelen ass dann elo de Punkt wou Dir sot do mussen elo méi streng Mesure geholl ginn.

Sief et bei de soins normaux oder bei de soins intensifs.

[Paulette Lenert]

Dat ass u sech eng Konstant, scho länger. Mir hunn eise Phaseplang.

Eisen Ideal ass, datt mir eis an enger Phas 2 beweegen, dat ass déi déi mir ustriewen.

An der Phas 2 soll u sech net deprogramméiert ginn.

Dir wësst datt mir do um Limitt danzen, dofir kommen och elo Mesuren.

Mee u sech ass eisen Indicateur net geännert.

Déi Phase sinn iwwert de Summer eng Kéier ganz liicht adaptéiert ginn, awer net wesentlech.

Et ass nach ëmmer dee selwechte Stufeplang mam Ideal vun enger Phas 2 wat mir net wëllen iwwerschratt gesinn.

An enger Phas 3 muss schonn nees deels deprogramméiert ginn.

Dat probéiere mir mat alle Mëttelen ze evitéieren.

[Journalist]

Dir hat virdrun och an Interviewe gesot, datt Dir gehofft hätt d'Impfzuele géife méi séier erop goen.

Inwifern gesitt Dir Iech politesch responsabel datt dat elo net funktionéiert huet.

[Paulette Lenert]

Politesch responsabel ass ee prinzipiell wann et net esou ass wéi een et gären hätt.

Mee wéi gesot, mir maachen eist Bescht, mir maache wat mir kënne fir et weider erop ze kréien an et ass och am gaangen unzezéien.

Et ass net wéi wann et ganz stagnéiert hätt.

[Xavier Bettel]

Also et muss een och dem Här Reuter direkt soen, no där leschter Annonce ass et op ee Mol ganz séier an d'Luucht gaangen.

An d'lescht Woch si mir.....mir ginn erof, et geet ëmmer méi erof.

Dat heescht den Impakt vum leschte CovidCheck-Regime dee mir agefouert hunn, a vun deene Saachen déi mir annoncéiert hunn, dat huet e Push mat sech bruecht.

An deen ass awer am gaangen ze sickeren. Dat ass eng Realitéit.

[Paulette Lenert]

Mir sinn och e bëssen am selwechte Bett wéi déi aner 3 däitschsproocheg Länner.

Mir haten elo viru kuerzem nach e Ministertreffen tëschent den däitschsproochegen EU-Länner.

Do war ee Sproch dee mir gutt gefall huet: et huet een d'Gefill "die Zitrone ist ausgepresst".

Mir sinn anzwousch ukomm wou et schwéier ass weider ze kommen.

A fir de Rescht versiche mir kreativ ze sinn, och weiderhin.

Mir schaffen drun esou gutt wéi mir kënnen.

[Journalist]

Bonjour. Julien Carette. Paperjam

Vous parliez du télétravail. Il est recommandé.

Pourquoi vous ne l'obligez pas quand c'est possible?

[Xavier Bettel]

On ne l'a jamais obligé, cela a toujours été une recommandation....pardon.

Teletravail war ëmmer eng Recommandatioun, mir hunn et elo och gewisen.

Mir wëssen och, datt Teletravail bei verschidden Aarbechtsplazen net geet, an datt denTeletravail imposéieren eppes ass, wou mir och bei ganz ville Leit matgedeelt kruten, datt dat Repercussiounen huet um Zesummeliewen an der Firma an e psychologeschen Impakt huet dee ganz grouss ass.

Dofir soll een net mengen datt den Teletravail d'Solution miracle wier fir alles.

Mir hunn do wou et geet...wann Dir z.b. individuell Büroen hutt oder wou d'Leit zu 2 oder...et sinn eng Rëtsch vu Saachen.

Dat wat wichteg ass datt d'Interaktiounen esou vill wéi méiglech och reduzéiert ginn.

An den Teletravail ass en Deel vun der Léisung.

Mee fir elo ze mengen den Teletravail imposéieren an iwwerall maachen...mir wëssen datt et op verschidde Plazen iwwerhaapt net méiglech ass, a verschidde Leit och d'Liewen onméiglech mécht.

Dowéinst: do wou et geet soll een et kënne maachen, an do wou et net geet, geet et net.

Mee de Probleem dee mir hunn, ass datt mir eng grouss Rëtsch vu Frontalieren hunn a mir kënnen do déi net an eng Situatioun bréngen, wou si duerno um Niveau administratif Problemer géife kréien.

Dowéinst mussen och nach do déi Negociatioune stattfannen.

[Journalist]

Vous avez discuté ce matin avec les partenaires sociaux de la 3G en entreprise.

Il n'y a pas encore d'accord.

Le désaccord entre vous est important pour l'instant?

[Xavier Bettel]

Wéi gesot, mir hunn en Echange gehat.

Mir sinn am gaangen hinnen ze presentéiere wat mir wëlles hunn, mir sinn awer op fir Suggestiounen.

Dat war och de But vun der Reunioun vun de Moien.

Muer ass eng zweet Reunioun, wou ee mat de Sozialpartner zesumme kënnt.

Mir hoffen den Text e Mëttwoch oder en Donneschden kënnen ze adoptéiere fir en op den Instanzewee kënnen ze bréngen, mee mir hunn en nach net gestëmmt an deposéiert, well mir och wëllen d'Resultater vun den Diskussioune mat de Sozialpartner ofwaarden.

Mee wa näischt erauskënnt....mir deposéieren den Text.

Mir hunn hei eng responsabilité vu Santé publique.

Mee de But ass selbstverständlech, an ech mengen et géif och jidderengem hëllefen, wann d'Sozialpartner dat doten och géifen ënnerstëtzen.

Dat géif d'Liewe selbstverständlech vill méi einfach maachen an d'Akzeptanz och méi grouss maachen, mee si mussen hier Decisioun huelen.

Bei eis ass d'Decisioun op jidde Fall geholl datt mir et wëlle maachen, mee an de Modalitéite si mir bereet eis mat hinnen un en Dësch ze setzen.

Dat hu mir de Moie gemaach a maache mir och nach muer.

[Journalist]

Quelles réactions vous attendez de ceux

qui participent aux marches blanches après l'installation de la 2G?

[Xavier Bettel]

Also datt d'Leit elo an d'Hänn klappe well mir 2G an 3G maachen, erwaarden ech mir net.

Mir wëssen datt déi lescht Wochen a Méint net einfach ware fir keen.

Net einfach ware fir keen.

Et war schwéier fir jonk Leit.

Ech wier haut net gäre méi jonk!

Et ass fir eeler Leit d'Privatioun vu Kontakter, et ass fir all Mënsch psychologesch ganz schwéier gewiescht... fir jiddereen.

De Fait ass, an dat erfanne mir net...datt den Impfstoff dat ass wat eis alleguerten am meeschte protegéiert.

Wa mir haut eng Inzidenz hunn déi erofgeet bei de Leit iwwer 75 Joer, dat ass dat bescht Beispill.

An ech mengen dat wat Madamm Lenert virdrun och beschriwwen huet mam Baseng....

Mir hunn haut... also wann een d'Zuele kuckt, da kréien ech direkt gesot: "Gesitt Dir et sinn esou vill Leit déi geimpft si wéi net geimpft am Spidol".

Mee déi Leit déi net geimpft sinn, sinn 20% vun der Populatioun.

20% representéieren d'Hallschent vun deene Leit déi an de Spideeler sinn, tandis que 80% vun der Populatioun representéieren déi aner, d.h. et ass vill méi Risk net geimpft am Spidol ze lande wéi all déi aner.

Mee Applaus erwaarden ech mir keen, ech hoffe just datt mir de Respekt ee vis-à-vis vun deem aneren hunn.

Ech respektéieren hir Positioun, mee ech hunn eng Responsabilité générale vis-à-vis vun der Protektioun vun de Bierger hei, a wou mir zesummen der Meenung sinn, datt déi Mesuren déi sinn déi d'Allgemengheet och protegéieren.

An dann elo einfach Sanktiounen ze huele vis-à-vis vun alles zoumaache well mir soss keen anere Wee gesinn, ass  dat Lescht wat mir wëlle maachen.

Dat hätte vläicht verschidde Leit léiwer, mee et ass dat wat mir wëlle verhënneren.

Mir wëllen esou vill Sécherheet wéi méiglech...esou vill Fräiheete, pardon, wéi méiglech an esou vill Restriktioune wéi néideg.

Dat muss de Fazit bleiwen duerch déi ganz Kris.

De Fait ass datt déi Leit manifestéieren, dat ass hiert gutt Recht ze manifestéieren.

Mir liewen an engem fräie Land, mee ech wënsche kéngem vun deenen am Spidol ze sinn.

Ech hunn dëse Weekend mat enger Infirmière zesummen diskutéiert, déi mir gesot huet wéi ee Covid-Kranken op enger Intensiv-Statioun ass.

Ech hat Chance, ech war net op der Intensivstatioun, ech krut Schläich an d'Nues gemaach fir kënnen ze ootmen, mee déi Leit déi op der Intensivstatioun leien erstécken, et ass e lousen Dout wou een erstéckt.

An déi Infirmière sot mir, et wier schrecklech dat wat si ze gesi kréich, et wier schrecklech, an déi sinn och elo gläich um Enn.

Dowéinst, mir gesinn datt d'Impfung hëlleft.

Déi Leit,...am Moment forcéiere mir keen.

Et ass keng Impfflicht.

Et ass hire Choix, mee..ech wënsche kengem vum hinnen....et si Leit déi d'Aen opgemaach hunn och op de soins intensifs.

Et sinn Dokteren déi mir gezielt hunn, vu Leit déi gemengt hunn de Covid wier e klenge Schnapp, op eng Kéier erstéckt sinn a keng Loft méi kritt hunn, an dat sinn déi Leit déi...hier Welt ass zesumme gefall, well si bis dee Moment gemengt hunn et wier näischt.

Déi Leit sinn haut net méi do.

Déi kënnen och net temoignéieren iwwer vun enger marche blanche bis begruewen ze ginn.

[Journalist]

Ech hunn eng Fro nach eng Kéier zu der Impfflicht.

Dir huelt elo eng politesch Decisioun par rapport zur Impfflicht.

Doktere wéi den Dr. Gérard Schockmel oder de Generalist den Dr. Schwartz soe fir d'Fleegepersonal muss eng Impfflicht kommen.

Den Dr. Schockmel sot ab 50 Joer misst eng Impfflicht sinn.

Dat ass eng medezinesch Decisioun, eng medezinesch fundéiert Recommandatioun.

Dir huelt awer politesch Decisiounen.

Ech ech fannen dat awer net...par rapport zur aktueller Situatioun fannen ech dat net richteg.

Wann ech dat esou ausdrécke kann.

[Paulette Lenert]

Jo mee et ass net alles wat medezinesch Sënn mécht, wat gesellschaftspolitesch, ethesch vertrietbar och ass.

Medezinesch Iddie kann een der vill hunn fir eppes ze optimiséieren, et ass och eng juristesch Fro.

Eng Impfung ass z.B. net en Test.

Et ass eppes anescht wann ech engem Mënsch en Test imposéieren, wéi eppes wat invasiv ass.

Dat si schonn Diskussiounen déi méi breet sinn.

Datt dat natierlech medezinesch e Sënn kéint maachen dat stellt och keen a Fro, mee wat bedeit et gesellschaftspolitesch?

An et ass awer eis Aufgab dat och mat ze evaluéieren.

[Journalist]

Bei de Pouke war et awer obligatoresch. Dat ass zwar scho laang hier, mee dat gouf et awer hei zu Lëtzebuerg schonn.

[Paulette Lenert]

Op alle Fall wat mech betrëfft, kann ech mech drun erënneren, datt ech  mech där Diskussioun guer net verschléissen, an Zukunft.

Ech fanne perséinlech de Moment net gënschteg an enger Pandemie wou d'Emotiounen héich sinn, iwwer esou prinzipiell Saachen ze entscheeden, well ze vill Emotiounen am Spill sinn.

Ech denken datt mir sécherlech eise Bléck op d'Santé publique wäerte geännert hunn no där Pandemie hei, an datt een déi Diskussiounen nees muss féieren awer an der Rou a sachlech,

an net wa grad esou vill Spaltung an der Gesellschaft ass.

Dat ass den Zäitpunkt deen effektiv net gënschteg ass fir sou eppes, dach awer schwerwiegendes.

Dat si keng einfach Decisiounen eng Impfflicht anzeféieren, a mengem Gefill no féiert een déi besser an der Rou mat enger gewëssener Serenitéit an net matzen am Geschéien, esou laang dat méiglech ass.

Mee wéi gesot, mir sinn an enger Situatioun wou ee letztendlech näischt kann ausschléissen.

Mir wëssen net wourop mir histeieren an ech menge kee ka mat Sécherheet soen, wéini mir hei eraus sinn a wéi mir wäerten hei erauskommen.

[Journalist]

Eng Fro zum Personal an de Restauranten: mussen déi 2G, 3G?

Wat mussen déi elo respektéieren?

[Xavier Bettel]

3G professionell, dat hu mir jo virdru gesot,

d.h. all Beruff, esou bal et e contrat de travail ass 3G.

[Journalist]

An an de Restauranten?

[Xavier Bettel]

Fir déi Leit déi do iesse ginn ass 2G. Dat heescht de Loisir ass 2G a professionell ass 3G.

Dir dierft och net vergiessen dat déi Leit wa se den 3G maachen, wann se elo net geimpft wieren, d.h. den 2G net respektéieren, all Dag getest ginn.

All Dag getest ginn.

All Dag getest ginn.

Mee de Fait ass, den 3G ass fir de Beruff an do kënne mir elo net ufänke fir ze soen, fir deen een zielt dat eent, fir deen aneren zielt dat anert, de Beruff ass 3G.

[Journalist]

Dann hunn ech nach eng Fro un d'Madamm Lenert.

Sidd Dir bereet am Januar Vizepremierminister ze ginn?

[Paulette Lenert]

Da musse mir mol ofwaarden ob dat eng Optioun ass déi esou proposéiert gëtt.

Och do géif ech biede muer ofzewaarden, wann eis Gremien zesummekommen.

[Journalist]

Mee am Prinzip wier Dir bereet? Ab Januar z.B.

[Paulette Lenert]

Ech sinn op fir all Demanden am Moment.

[Journalist]

Ok Merci.

[Xavier Bettel]

Voilà, e grousse Merci an e schéinen Owend.